**ירמיהו לו-מ: 'ירמיה כתב ספרו'**

**דף למנחה**

פרקים אלה בספר ירמיהו מתקדמים לקראת סיום נבואתו והתגשמותה בחורבן ירושלים.

פרק לו מוקדש כולו להנחיה שמקבל ירמיהו להעלות על הכתב את נבואותיו. המגילה הכתובה מוקראת בפני קהלים שונים, נשרפת על ידי המלך יהויקים ונכתבת מחדש.

בהמשך הפרקים מתוארים אירועים נוספים סביב רדיפת ירמיהו וניסיונות שונים ומשונים לבטל את נבואתו על חורבן ירושלים. לבסוף מתוארת לכידת ירושלים על ידי הבבלים והגליית העם. פרק מ' מתאר את מינוי גדליה בן אחיקם לנציב על הנשארים בארץ. המשך קורותיו יתברר בפרקים הבאים, ובו נתמקד בדף הלימוד הבא.

בדף זה בחרתי להתמקד בנושא כתיבת הנבואה ומשמעויותיה, וכן באירועים מקבילים לאירועים שמסופרים בפרקים שלפנינו.

1. **כתיבת הנבואה במגילת ספר**

פרק לו כולו מוקדש לכתיבת נבואת ירמיהו במגילת ספר, ולהקראתה בפני קהלים שונים – בפני העם המתכנס ביום צום, בפני השרים ובפני המלך יהויקים. עד כה הנבואות נישאו בדרך כלל על ידי הנביא בעל פה; כמעט ואין תיאור במקרא של ציווי לכתיבת הנבואה בספר. ואמנם, כפי שעולה מהפסוקים, כתיבת נבואת ירמיהו הייתה אירוע ראוי לציון, שעורר השתאות, פחד וסקרנות.
זו הזדמנות לבחון את הפרקטיקות השונות – נאום לעומת קריאה מספר - ואת השפעתן על הדוברים ועל השומעים, ובכך עוסק החלק הראשון של דף הלימוד.

1. **קריאת המגילה באזני המלך יהויקים ושמיעת הנבואה של אביו יאשיהו**

התיאור המיוחד של קריאת (וקריעת) המגילה בפני יהויקים, מזכירה אירוע דומה שהתרחש כאשר אביו של יהויקים, יאשיהו, קיבל את דברי הפורענות על ירושלים.

ההקבלה בין שני האירועים בולטת: בפני שני המלכים נקראים ספרי קודש המכילים דברי פורענות על ירושלים, אשר נקראו קודם לכן בבית המקדש. קיים דמיון גם בזהותם של המתווכים: במלכים ב' מתואר שפן הסופר, אשר מקבל את המגילה מחלקיה הכהן, קורא אותה, ומקריא אותה בפני המלך. בפרקנו - מיכיהו, נכדו של שפן, שומע את המגילה ומעביר את הדברים לשרים. בין השרים הללו נמצא גם אביו של מיכיהו, גמריהו, שהוא בנו של שפן. גמריה מופיע גם בהמשך, בפסוק כה, כאחד מן השרים שניסו למנוע מהמלך יהויקים לשרוף את המגילה. נראה אפוא שמדובר במשפחה נאמנה לדבר ה', שעל צאצאיה נמנה גם אחיקם בן שפן אשר בפרק כו הציל את ירמיהו ממוות, וגדליה בן אחיקם שעליו נלמד בפרקים הבאים.

בניגוד לאדישות שמופגנת במעשי יהויקים, הקורע את המגילה ושורף אותה, יאשיהו קורע את בגדיו ולא את המגילה. יאשיהו שולח משלחת לשמוע את דבר חולדה הנביאה, בעוד שיהויקים שולח שליחים להרוג את ירמיהו ולמנוע ממנו להשמיע את נבואתו.
אי-אפשר להתעלם מהניסיונות המגוחכים למנוע את קיום הנבואה של ירמיהו – שרפת הדברים שנכתבו במגילה, והניסיונות להשתיק את ירמיהו במאסר או בהריגתו.

יהויקים מצטייר כמלך אטום לדברי ירמיהו, גם כאשר האויב כבר בשער, והתנהגותו המזלזלת גורמת להתדרדרות העם לקראת החורבן הצפוי.

1. **'קריעה'**

האזכורים של קריעת הבגד לאות צער ואבל על ידי חזקיהו וההימנעות מהקריעה על ידי יהויקים, משמשים את חז"ל ללימוד הלכות 'קריעה' בעת אבלות. בתוך לימוד זה מופיע מדרש על הספר שאותו קורא וקורע יהויקים.

מקורו של אקט קריעת הבגד נעוץ אולי בביטוי אישי ספונטני לצער גדול מסוגים שונים, כולל אבל על אדם קרוב, חורבן בית המקדש ואף לשמע שמועות רעות. כיום נהוג לקרוע את דש הבגד לקרובי הנפטר בלבד כחלק מטקס האשכבה.

בלימוד זה נזמין את המשתתפים לחשוב על מחווה סמלית זו - עד כמה היא אכן מבטאת את הרגשות הקשים; והאם אפשר להשתמש בה גם באירועים אחרים.

המדרש משתמש בפסוקי מגילת איכה, שאותה נהוג לקרוא כקינה על החורבן, בט' באב – הוא 'מקדים' את זמנה של כתיבת מגילת איכה לתקופה שלפני החורבן, ובעצם מפרש את הציווי לירמיהו לכתוב מגילת ספר, כציווי לכתוב את מגילת איכה (שעל פי המסורת אכן נכתבה על ידי ירמיהו). כך הופכת המגילה מקינה שלאחר החורבן, לנבואה על התרחשותו.

לפי פרשנות המדרש, בשלושת הפסוקים הראשונים של המגילה יהויקים מצליח להתמודד עם הבשורות הרעות, כיוון שהן אינן נוגעות ישירות למעמדו כמלך. רק משהגיע לפסוק הרביעי המדבר על החלפת ההנהגה, יהויקים כועס ומחליט לשרוף את אזכור שם ה', ה'אחראי' על הורדתו מתפקידו. המדרש מתאר את דמותו של יהויקים כמנהיג אופורטוניסט הדואג אך ורק למעמדו כמלך, ולא לעתיד עמו ועירו.

1. **מלך ונביא**

בפרקים לז ו-לח המלך צדקיהו מתייעץ עם ירמיהו בסתר, פעמיים, ומקבל שוב את הנבואה שלפיה תיפול העיר ביד בבל, אם המלך לא ישתף פעולה עם הבבלים. סיפור זה מקביל לקריאתו של המלך חזקיהו לישעיהו הנביא, בשמעו שאשור עולה על ירושלים.

הרב דוד סבתו [עורך השוואה](http://www.etzion.org.il/he/%D7%99%D7%9E%D7%99%D7%94-%D7%94%D7%90%D7%97%D7%A8%D7%95%D7%A0%D7%99%D7%9D-%D7%A9%D7%9C-%D7%99%D7%A8%D7%95%D7%A9%D7%9C%D7%99%D7%9D-%D7%A4%D7%A8%D7%A7-%D7%9C%D7%96) בין שני האירועים:

ניתן לזהות מספר קווי דמיון בולטים בין שתי הסיטואציות:

1. הרקע לשני הסיפורים הינו המצור שמטיל על ירושלים צבאה של האימפריה הגדולה של אותה תקופה: אשור בימי חזקיהו, ובבל בימי צדקיהו.
2. מלך ישראל שולח שליחים אל הנביא: חזקיהו שליחים אל הנביא ישעיהו שיתפלל על העיר מפני אשור, וצדקיהו שולח שליחים לירמיהו ומצפה לנבואת נחמה וישועה. גם לשון הבקשה דומה. חזקיהו אומר: '**אוּלַי יִשְׁמַע ה'**... וְנָשָׂאתָ **תְפִלָּה בְּעַד** הַשְּׁאֵרִית הַנִּמְצָאָה'. צדקיהו אומר: '**אוּלַי יַעֲשֶׂה ה'**אוֹתָנוּ כְּכָל נִפְלְאֹתָיו וְיַעֲלֶה מֵעָלֵינוּ'. '**הִתְפַּלֶּל נָא בַעֲדֵנוּ** אֶל ה' אֱלֹהֵינוּ'.
3. במסגרת האירוע, מתקיימת הפסקה זמנית של המצור: מלך אשור עוזב כדי להילחם עם תהרקה מלך כוש, ואילו צבא בבל נסוג בעקבות עלייתו של צבא מצרים.

הקבלה בולטת זו מצטרפת להקבלות רבות בין תקופת ישעיהו לתקופת ירמיהו... אך נראה שכאן הן מבליטות דווקא את ההבדל התהומי ביניהם: תגובתו של ירמיהו לבקשת צדקיהו הפוכה מזו של ישעיהו, המנבא על שיבת מלך אשור לארצו – 'הִנְנִי נֹתֵן בּוֹ רוּחַ וְשָׁמַע שְׁמוּעָה וְשָׁב לְאַרְצוֹ וְהִפַּלְתִּיו בַּחֶרֶב בְּאַרְצוֹ'. ...

בשני המקרים נבואת הנביא מנוגדת למציאות הנגלית לעין: ישעיהו מנבא שצבא אשור הצר על ירושלים ישוב לארצו; ואילו ירמיהו מנבא על כך שנסיגתו של צבא בבל היא זמנית בלבד.

מניין נובע הבדל עמוק זה בתגובותיהם של שני הנביאים?

ניתן לזהות הבדל כבר בתגובותיהם של שני המלכים. תגובתו הראשונית של חזקיהו לשמע דברי רבשקה הינה זעזוע עמוק: קריעת בגדים ולבישת שק ואפר. זעזוע זה נובע מהחירוף כלפי אלהי ישראל שהשמיע רבשקה ...

כאן מתברר שקריעתו של חזקיהו איננה על גורל ממלכתו, אלא על חירוף שם שמים בידי נציגו של מלך אשור. ...

מהלך כללי זה מתאים לאחד מהמסרים היסודיים בנבואת ישעיהו, המתריס כנגד גאוות האדם מול ה'. נפילת האימפריה האשורית האדירה והזחוחה אל מול חומת ירושלים תבטא באופן המובהק ביותר את נפילתה של גאוות האדם אל מול מעשי ה'.

כפי שראינו, התפיסה הרווחת בעם בימי ירמיהו היתה שמקדש ה' וירושלים לא יחרבו לעולם, כפי שעולה בפרק ז', ומקומות נוספים. תפיסה זו נשענה על נבואת ישעיהו כנגד אשור ועל הצלתה הפלאית של ירושלים מצבא אשור – כאשר מלאך ה' השמיד את צבא אשור בלילה אחד. יותר ממאה שנים לאחר מכן, כאשר ירושלים בימי צדקיהו נתונה שוב במצור – הפעם בבלי, פונה צדקיהו אל ירמיהו תוך השענות על התקדימים מהעבר בהם עשה ה' נפלאות והושיע את ישראל... בשונה מחזקיהו, העושה פעולות של תיקון ותשובה בעצמו – קורע בגדיו והולך לבית ה', צדקיהו מסתפק בשליחת שליחים לירמיהו בבקשה לשחזור הנס שאירע בימי חזקיהו. בעוד חזקיהו מעמיד במרכז את כבוד שמים, ומתפלל על ביטול חרפות מלך אשור כלפי ה', הרי שצדקיהו מבקש שיתפלל בעדו ובעד העם. מכאן גם ההבדלים בתגובות: רבשקה בטוח בכוחו ומתרברב בעוצמת מלכו, ולכן משוכנע שישוב ויכבוש את ירושלים – 'אל ישיאך אלהיך...'. כנגדו אומר ישעיהו שה' יגבור על צבא אשור. לעומת זאת צדקיהו מסתמך על עליית הבבלים אשר נבעה ממניעים פוליטיים בלבד, ונענה על ידי ירמיהו שכיוון שלא התרחש תיקון פנימי בעם עצמו – לתפנית פוליטית זו אין משמעות ומלך בבל ישוב בקרוב. ...

היחסים שבין הנביא למלך משכו תמיד תשומת לב מצד קוראים, פרשנים וחוקרים. בדף הלימוד נצטט מעט מתוך מסתו הארוכה של אחד העם על הנביא והכהן ותפקידם בהנהגת העם. אחד העם משתמש בכינוי "כהן" לתיאור המנהיג המחובר למציאות ולהשלכותיה, אבל אנחנו יכולים לחשוב על המלך כממלא תפקיד זה.

דימוי מערכות הכוכבים מדגים את הכוחות המשפיעים זה על זה, גם ללא רצון כל דמות ודמות, כך שנוצרת מערכת יציבה. בהמשך מתאר אחד העם את דמות הנביא הנחוש להשפיע, ואת כישלונו, או הצלחתו החלקית, ההכרחית. לטענתו יש עדיין ערך בהתמסרות לאידיאל המוסרי, גם אינו מתגשם במלואו בתקופת נבואתו. נזמין את הלומדים לבחון את השפעת נבואת ירמיהו, למרות כישלונה המוחלט בתקופתו.

בפרק לח מופיע סיפור נוסף המהדהד בעוצמה סיפור מקביל לו – זריקתו של ירמיהו לבור שאין בו מים, והעלאתו לבסוף משם, וזריקתו של יוסף לבור שאין בו מים והעלאתו ממנו.

בחרתי לא להתמקד במקבילות אלה בדף הלימוד, אך המעוניינים יכולים להוסיף אותו ללימוד, להשוות ביניהם, ולבחון לאור סיפור יוסף, למה זורקים את ירמיהו לבור ולא הורגים אותו ישירות. מעניין לברר האם יש קשר כלשהו בין ירמיהו ליוסף, בהקשר לתפקידם בהיסטוריה של עם ישראל. אפשרות אחת היא לראות את יוסף ואת ירמיהו כמי שמכינים את הדרך לגלות ארוכה של עם ישראל – במצרים ובבבל.